Document ID: 32009R0859

UREDBA KOMISIJE (ES) št. 859/2009
z dne 18. septembra 2009
o spremembi Uredbe (ES) št. 244/2009 v zvezi z zahtevami za okoljsko primerno zasnovo glede ultravijoličnega sevanja neusmerjenih svetil v gospodinjstvu
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Evropskega parlamenta in Sveta 2005/32/ES z dne 6. julija 2005 o vzpostavitvi okvira za določanje zahtev za okoljsko primerno zasnovo izdelkov, ki rabijo energijo, in o spremembi Direktive Sveta 92/42/EGS ter direktiv 96/57/ES in 2000/55/ES Evropskega parlamenta in Sveta (1) ter zlasti člena 15(1) Direktive,
ob upoštevanju Uredbe Komisije (ES) št. 244/2009 z dne 18. marca 2009 o izvajanju Direktive Evropskega parlamenta in Sveta 2005/32/ES v zvezi z zahtevami za okoljsko primerno zasnovo neusmerjenih svetil v gospodinjstvu (2),
po posvetovanju s Posvetovalnim forumom za okoljsko primerno zasnovo,
ob upoštevanju naslednjega:
(1)
Glede na dokaze, predložene po sprejetju Uredbe (ES) št. 244/2009, volframske/halogenske žarnice brez drugega ovoja sijalke (zlasti halogenske žarnice z vznožkoma G9 in R7s za omrežno napetost kot tudi halogenske žarnice za zelo nizko napetost) ne morejo izpolnjevati zahtev iz preglednice 5 uredbe glede ultravijoličnega sevanja vrste UVC. Zaradi tega bi bilo dajanje navedenih žarnic na notranji trg od 1. septembra 2009 prepovedano.
(2)
Postopni umik žarnic z vznožkoma G9 in R7s se načrtuje le dolgoročno, saj se široko uporabljajo in trenutno ni na voljo primernega nadomestka, ki bi se prilegal svetilom, namenjenim za tovrstne žarnice. V uvodni izjavi 21 Uredbe (ES) št. 244/2009 je navedeno, da lahko v skladu z zahtevami iz ukrepa halogenska svetila z okovoma G9 in R7s v omejenem obdobju še vedno ostanejo na trgu. Dolžina tega obdobja v uredbi ni navedena, vendar ni bilo predvideno, da se ta svetila prepovejo s 1. septembrom 2009 na podlagi sevanja UVC, če izpolnjujejo druge zahteve iz uredbe.
(3)
V skladu s členom 15 Direktive 2005/32/ES zahteve za okoljsko primerno zasnovo ne smejo vplivati na uporabnost z vidika uporabnika, ne smejo povzročati pretiranih stroškov, ne smejo imeti občutnega negativnega vpliva na konkurenčnost industrije ter se morajo določiti ob upoštevanju ustrezne zakonodaje Skupnosti.
(4)
Pomembno je zagotoviti, da so svetila, ki se dajejo na trg EU, varna za uporabo. Direktiva 2006/95/ES Evropskega parlamenta in Sveta z dne 12. decembra 2006 o uskladitvi zakonodaje držav članic v zvezi z električno opremo, konstruirano za uporabo znotraj določenih napetostnih mej (3) (Direktiva o nizki napetosti) ureja sevanje električne opreme, namenjene za uporabo z napetostjo med 50 in 1 000 volti za izmenični tok in med 75 in 1 500 volti za enosmerni tok. Mejne vrednosti za sevanje UV so določene v ustreznih usklajenih standardih za volframske/halogenske žarnice za omrežno napetost in za zelo nizko napetost (npr. 12 V in 24 V), ne pa za kompaktne fluorescenčne sijalke. Poleg tega Direktiva 2001/95/ES Evropskega parlamenta in Sveta z dne 3. decembra 2001 o splošni varnosti (4) zahteva, da so proizvodi, ki se dajejo na trg, varni.
(5)
Treba je zagotoviti skladnost med Uredbo (ES) št. 244/2009 in drugo zakonodajo Skupnosti v zvezi s sevanjem UV neusmerjenih svetil v gospodinjstvu. Zato je treba Uredbo (ES) št. 244/2009 ustrezno spremeniti.
(6)
Ukrepi, predvideni s to uredbo, so v skladu z mnenjem odbora iz člena 19(1) Direktive 2005/32/ES -
SPREJELA NASLEDNJO UREDBO:
Člen 1
Sprememba Uredbe (ES) št. 244/2009
Priloga II k Uredbi (ES) št. 244/2009 se spremeni, kakor je določeno v Prilogi k tej uredbi.
Člen 2
Začetek veljavnosti
Ta uredba začne veljati prvi dan po objavi v Uradnem listu Evropske unije.
Uporablja se od 1. septembra 2009.
Ta uredba je v celoti zavezujoča in se neposredno uporablja v vseh državah članicah.
V Bruslju, 18. septembra 2009

Labels: 3
7
1
20